A Bizottság 774/98/EK rendelete

(1998. április 8.)

a fajtatiszta tenyészmarhák harmadik országból történő importjáról, az ezekre vonatkozó export-visszatérítésről, valamint az 1544/79/EGK rendelet hatályon kívül helyezéséről szóló 2342/92/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2634/97/EK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 13. cikke (12) bekezdésére,

mivel a legutóbb a 286/93/EGK rendelettel [3] módosított 2342/92/EGK bizottsági rendeletet [4] módosítani kell;

mivel az uruguay-i fordulóval összefüggő mezőgazdasági megállapodást követően az importlefölözés helyébe importvám lépett, és ezért ennek megfelelően módosítani kell a rendeletet;

mivel a legutóbb a 96/43/EK irányelvvel [5] módosított 91/496/EGK tanácsi irányelv [6] értelmében minden, a Közösségbe belépő fajtatiszta tenyészállatot az első belépési pontnál állatorvosi és állattenyésztési ellenőrzésnek vetnek alá, és amikor ezek az állatok szabad forgalomba kerülnek az első belépési ponton kívüli vámhivatalban, szükség van arra, hogy – mivel az eredetit az első belépési pontnál tartják – az egészségügyi igazolás egy hitelesített másolata, és a 92/527/EGK bizottsági határozatnak [7] megfelelően kiállított igazolás kísérje az állatot;

mivel annak érdekében, hogy ne legyen nyereséges a vámmentesen importált fajtatiszta tenyészállatok hízlalásra történő hasznosítása, ésszerű növelni azt az időszakot, amely alatt egy importált állat nem vágható le; mivel arról, hogy az importált állatot nem vágják le a meghatározott határidő előtt, a 820/97/EK tanácsi rendeletben [8] előírt számítógépes adatbázis ellenőrzésével nyújtott bizonyítékkal lehet meggyőződni, amint ez az adatbázis működésbe lép;

mivel a hatósági állatorvosoknak ki kell tudniuk állítani az igazolást arról, hogy egy importált állatot ebben az időszakban nem vágtak le, mivel erre a feladatra ők, valamint az erre már eddig is jogosultságot kapott testületek illetékesek;

mivel figyelembe kell venni az Európai Szabadkereskedelmi Társulás tagjainak változását;

mivel a származási bizonyítványra vonatkozóan ebben a rendeletben utalni kell a 86/404/EGK [9] és a 96/510/EK [10] bizottsági határozatokra;

mivel a vám- és statisztikai nómenklatúráról, valamint a Közös Vámtarifáról szóló 1987. július 23-i 2658/87/EGK tanácsi rendelet [11] I. és II. mellékletének módosításáról szóló 2505/92/EGK bizottsági rendelet [12] a marha- és borjúhús piacán a nómenklatúrában bizonyos módosításokat végzett, és ezért szükség van bizonyos KN-kódok hozzáigazítására;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A 2342/92/EGK rendelet a következőképpen módosul:

1. az 1. cikkben az "importilletékek" helyébe "importvámok lép";

2. a 2. cikk a következőképpen módosul:

a) az (1) bekezdés a) és b) pontja helyébe a következő szöveg lép:

"a) a származási bizonyítvány, amelyet a 96/510/EK bizottsági határozatna [13] megfelelően kiállítanak, és a tenyésztési bizonyítvány;

b) a szarvasmarhafaj fajtatiszta tenyészállatainál megkövetelt egészségügyi igazolás vagy ennek hiteles másolata és a 92/527/EGK bizottsági határozatnak [14] megfelelően kiállított, a határellenőrzési pont állatorvosa által kiadott igazolás.";

b) a (2) bekezdésben a "12 hónap" helyébe "24 hónap" lép;

c) a (3) bekezdésben

"a 15. hónap"

helyébe

"a 27. hónap"

lép, és az utolsó bekezdés helyébe a következő szöveg lép:

"Az a) pontban hivatkozott bizonyíték egy igazolás, amelyet a tagállam törzskönyvet vezető szövetsége, szervezete vagy hivatalos testülete vagy egy hatósági állatorvos állít ki. A b) pontban hivatkozott bizonyíték egy igazolás, amelyet a tagállam által kijelölt hivatalos testület állít ki. Ezeket a bizonyítékokat 820/97/EK tanácsi rendelet [*] HL L 117., 1997.5.7., 1. o. 5. cikkében előírt számítógépes adatbázisban ellenőrzik, amint ez az adatbázis működésbe lép.";

d) a 4. cikkben "12 hónap" helyébe "24 hónap" lép, és a "1697/79/EGK rendelet" hivatkozás helyébe a "2913/92/EGK rendelet" lép;

e) az (5) bekezdés helyébe a következő szöveg lép:

"(5) Az intézkedések, melyek:

- az 1. cikkben meghatározott korhatárral,

- (2), (3) és (4) bekezdésben előírt kötelezettségekkel kapcsolatosak,

nem vonatkoznak az Izlandról, Norvégiából és Svájcból származó és onnan érkező fajtatiszta tenyészállatokra.";

3. A 3. cikk a) bekezdésének helyébe a következő szöveg lép:

"a) a tagállam törzskönyvét vezető szövetség, szervezet vagy hivatalos testület által kibocsátott származási bizonyítványának – amelyet a 86/404/EGK bizottsági határozatnak [*] HL L 233., 1986.8.20., 19. o. megfelelően állítanak ki – amelyben különösen a teljesítményvizsgálat és az érintett állat genetikai értékére vonatkozó felmérések eredményei (a származás részleteivel), valamint a szülők és nagyszülők szerepelnek. Ezek az eredmények csatolhatók is a bizonyítványhoz;"

4. a 4. cikk (2) bekezdésében a "01021000" KN-kód helyébe "010210" KN-kód, az "importlefölözés" helyébe "importvám" lép.

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. április 8-án.

a Bizottság részéről

Franz Fischler

a Bizottság tagja

[1] HL L 356., 1997.12.31., 13. o.

[2] HL L 148., 1968.6.28., 24. o.

[3] HL L 34., 1993.2.10., 7. o.

[4] HL L 227., 1992.8.11., 12. o.

[5] HL L 162., 1996.7.1., 1. o.

[6] HL L 268., 1991.9.24., 56. o.

[7] HL L 332., 1992.11.18., 22. o.

[8] HL L 117., 1997.5.7., 1. o.

[9] HL L 233., 1986.8.20., 19. o.

[10] HL L 210., 1996.8.20., 53. o.

[11] HL L 267., 1992.9.14., 1. o.

[12] HL L 256., 1987.9.7., 1. o.

[13] HL L 210., 1996.8.20., 53. o.

[14] HL 332., 1992.11.18., 22. o.

--------------------------------------------------